Румен Ченков
Мисли за мен…

chitanka.info

На Нел

Мисли за мен като за сбъдване

и аз ще дойда! Вярвай ми, любима.

Ще взема само вярата на тръгване,

че истински и цялостно те имам.

И там, край тихите води на Дунав,

секундите ще спрат във съзерцание,

душата ми ще трепне като струна,

подръпвана от твоето дихание.

Презрял „морал“ и всяко лицемерие,

и скрупулите свои победил,

аз ще прекрача святото преддверие

на храма, в който някога съм бил.

Мисли за мен като за сбъдване

и аз ще дойда! Вярвай ми, любима.

Ще взема само вярата на тръгване,

че любовта ни е необозрима.

Добрич

2007 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.